SE NAMI NƐ NGƐ MAWU KƐ E BI Ɔ NƐ WA MAA LE MƐ Ɔ HE
KAKE PEEMI NƐ NGƐ YEHOWA KƐ YESU, KƐ KASELI ƆMƐ A KPƐTI
Akɛnɛ Yesu suɔ e kaseli ɔmɛ wawɛɛ he je ɔ, e je sisi nɛ e bɔni mɛ dlami ngɔ to loko e maa je. E wo e yi nɔ nɛ e hyɛ hiɔwe nɛ e sɔle kɛ ha e Tsɛ ɔ ke: "Ha nɛ a wo o Bi ɔ hɛ mi nyami, konɛ Bi ɔ hu nɛ wo o hɛ mi nyami. Ejakaa o ha mi he wami nɛ ma ye adesahi tsuo a nɔ, konɛ nihi tsuo nɛ o tu ngɔ wo ye dɛ mi ɔ, ma ha nɛ a ná neneene wami."—Yohane 17:1, 2.
E ngɛ heii kaa Mawu hɛ mi nyami nɛ Yesu maa wo ɔ he hia lɛ pe nɔ́ fɛɛ nɔ́. Se e ji bua womi kaa Yesu tu neneene wami hu he munyu. Akɛnɛ a 'ha Yesu he wami kaa e ye adesahi tsuo a nɔ' he je ɔ, e ma nyɛ ma ha nɛ adesahi nɛ a ná e kpɔmi nɔ́ ɔ he se. Se nihi bɔɔ pɛ nɛ a ma ná he se. Mɛni he je? Ejakaa nihi nɛ a maa pee nɔ́ nɛ Yesu de kɛ nyɛɛ se nɛ ɔ pɛ nɛ a ma ná kpɔmi nɔ́ ɔ he se. E de ke: "Ke a ná le kaa mo ji anɔkuale Mawu ɔ, nɛ a le Yesu Kristo, nɔ nɛ o tsɔ ɔ, a ma ná neneene wami."—Yohane 17:3.
Enɛ ɔ tsɔɔ kaa e sa nɛ waa le Tsɛ ɔ kɛ Bi ɔ saminya, konɛ huɛ bɔmi kpakpa nɛ hi waa kɛ mɛ wa kpɛti. E sa nɛ wa susu níhi a he kaa bɔ nɛ mɛ hu a susuɔ níhi a he ɔ. Jehanɛ hu ɔ, e sa nɛ waa bɔ mɔde kaa wa maa kase a su ɔmɛ, nɛ wa je jamɛ su ɔmɛ kpo kɛ tsɔɔ ni kpahi. Ngɛ lɔ ɔ se hu ɔ, e sa nɛ e hi wa juɛmi mi kaa Mawu hɛ mi nyami nɛ wa maa wo ɔ he hia pe neneene wami nɛ wa ma ná a. Yesu tsa e munyu ɔ nɔ ke:
"I wo o hɛ mi nyami ngɛ je ɔ mi; ní tsumi nɛ o tu kɛ wo ye dɛ mi ɔ, i gbe nya. Tsaatsɛ, ha nɛ ye hɛ mi nɛ ba nyami amlɔ nɛ ɔ kaa bɔ nɛ i ngɛ momo ngɛ o hɛ mi benɛ a ná we nɛ a bɔ je ɔ." (Yohane 17:4, 5) E ngɛ heii kaa Yesu ngɛ bie nɛ e Tsɛ ɔ nɛ tle lɛ si konɛ e kpale ngɔ hɛ mi nyami nɛ jinɛ e ngɛ ngɛ hiɔwe ɔ kɛ ha lɛ.
Se kɛ̃ ɔ, Yesu hɛ ji níhi nɛ e tsu ngɛ e sɔmɔmi ní tsumi ɔ mi ɔ nɔ. E sɔle ke: "Nihi tsuo nɛ o hla kɛ je je ɔ mi nɛ o tu ngɔ wo ye dɛ mi ɔ, i ha nɛ a na o hɛ mi nyami ɔ. O nihi ji mɛ, nɛ o tu mɛ ngɔ wo ye dɛ mi. O munyu ɔ nɛ i kɛ ba ha mɛ ɔ, a ye nɔ." (Yohane 17:6) Pi Mawu biɛ Yehowa a kɛkɛ nɛ Yesu tsɔɔ nihi ngɛ e sɔmɔmi ní tsumi ɔ mi. Mohu ɔ, e ye bua e bɔfo ɔmɛ nɛ a nu Mawu biɛ ɔ sisi kɛ gu su kpakpahi nɛ Mawu ngɛ, kɛ bɔ nɛ Mawu kɛ adesahi hiɔ si ha ngɛ suɔmi mi nɛ e tsɔɔ mɛ ɔ nɔ.
Bɔfo ɔmɛ ba le Yehowa, kɛ nɔ́ nɛ e Bi ɔ ngɛ tsue ha lɛ, kɛ níhi nɛ e Bi ɔ tsɔɔ ɔ. Yesu de ngɛ he si bami mi ke: "Sɛ gbi nɛ o ha mi ɔ, i kɛ ha mɛ nɛ a ngɔ, nɛ a le kaa niinɛ i je o ngɔ, nɛ mo nɛ o tsɔ mi."—Yohane 17:8.
Enɛ ɔ se ɔ, Yesu tu bɔ nɛ e se nyɛɛli ɔmɛ ngɛ slɔɔto ngɛ je ɔ he ha a he munyu ke: 'I kpa we pɛɛ ha je ɔ; mohu ni nɛmɛ nɛ o ha mi ɔ, mɛ i ngɛ pɛɛ kpae ha; ejakaa o nihi ji mɛ. Tsaatsɛ klɔuklɔu! Buu a he kɛ mo nitsɛ o he wami nɛ o ngɔ ha mi ɔ, konɛ a pee kake kaa bɔ nɛ i kɛ mo wa ngɛ ɔ. I bu a he kɛ he wami nɛ o ngɔ ha mi ɔ. A ti nɔ kake ngmelu hɛ mi kpataa we, lɛɛ ja nɔ nɛ a to kaa e hɛ mi nɛ kpata a,' nɛ ji Yuda Iskariot, nɛ́ jamɛ a be ɔ mi ɔ, e ho nɛ e yaa tsɔɔ Yesu se blɔ ɔ pɛ.—Yohane 17:9-12.
Yesu ya nɔ nɛ e sɔle ke: 'Je ɔ ngɛ mɛ nyɛe. I kpa we pɛɛ ke o je mɛ kɛ je je ɔ mi; se mohu i ngɛ pɛɛ kpae nɛ o bu a he kɛ je nɔ yayami ɔ dɛ mi. Pi je ɔ mi bi ji mɛ kaa bɔ nɛ imi hu pi je ɔ mi nɛ i je ɔ.' (Yohane 17:14-16) E ngɛ mi kaa Yesu bɔfo ɔmɛ kɛ kaseli kpa amɛ tsuo ngɛ je nɛ Satan ngɛ níhi kudɔe ngɛ mi ɔ mi mohu lɛɛ, se e sa nɛ a je a he kɛ je je ɔ, kɛ ní yayahi nɛ yaa nɔ ngɛ mi ɔ he kulaa. Mɛni blɔ nɔ a maa gu kɛ pee jã?
Ja a ngɔ anɔkualehi nɛ ngɛ Hebri Ngmami ɔ mi, kɛ anɔkualehi nɛ Yesu nitsɛ tsɔɔ mɛ ɔ kɛ tsu ní loko a ma nyɛ maa pee klɔuklɔu ngɛ Mawu jami mi. Yesu sɔle ke: 'Ngɔɔ o we anɔkuale munyu ɔ kɛ tsu a he; o munyu ɔ ji anɔkuale.' (Yohane 17:17) Pee se ɔ, Mawu ma ha nɛ kaseli ɔmɛ a kpɛti ni komɛ maa ngma womihi kɛ piɛɛ 'anɔkuale ɔ' nɛ a kɛ maa tsu nihi a he ɔ he.
Be maa su nɛ ni kpahi hu maa kplɛɛ 'anɔkuale ɔ' nɔ. Enɛ ɔ he ɔ, Yesu tsa e sɔlemi ɔ nɔ ke: 'Pi ni nɛ ɔmɛ [nihi nɛ ngɛ e kasa nya a] pɛ nɛ i ngɛ sɔlee ha, se mohu kɛ ha nihi tsuo nɛ a maa nu sɛ gbi ɔ nɛ a ma he mi ye ɔ.' Mɛni nɛ Yesu ngɛ bie ha mɛ tsuo? E de e Tsɛ ɔ ke: 'Nɛ mɛ tsuo a pee kake. Tsaatsɛ! Bɔ nɛ o kɛ mi peeɔ kake, nɛ imi hu i kɛ mo peeɔ kake ɔ, mɛ hu a kɛ wɔ nɛ pee kake jã nɔuu.' (Yohane 17:20, 21, NW) Pi Yesu nɔuu ji e Tsɛ ɔ. Kake nɛ a peeɔ ɔ tsɔɔ kaa a peeɔ juɛmi kake ngɛ nɔ́ tsuaa nɔ́ mi. Yesu sɔle kɛ ha e kaseli ɔmɛ konɛ mɛ hu a pee kake jã a nɔuu.
Be ko nɛ be ɔ, Yesu de Petro kɛ kaseli kpa amɛ kaa e yaa dla he ko kɛ to mɛ ngɛ hiɔwe. (Yohane 14:2, 3) Yesu kpale wo nɔ ta ngɛ sɔlemi mi ke: "Tsaatsɛ! Nihi nɛ o tu ngɔ wo ye dɛ mi ɔ, he nɛ i ngɛ ɔ, i suɔ kaa mɛ hu a hi lejɛ ɔ, bɔ nɛ pee nɛ a na ye hɛ mi nyami ɔ. O ha ye hɛ mi ba nyami, ejakaa benɛ o na we nɛ o bɔ je ɔ tete po o suɔ mi." (Yohane 17:24) Nɔ́ nɛ e de ɔ ma nɔ mi kaa kɛ je blema lokoo benɛ Adam kɛ Hawa ná we nɛ a fɔ lolo ɔ, Mawu suɔ e Bi kake ɔ nɛ pee se ɔ, e ba je ɔ mi kaa Yesu Kristo ɔ.
Benɛ Yesu yaa gbe e sɔlemi ɔ nya a, e kpale tu e Tsɛ ɔ biɛ ɔ, kɛ suɔmi nɛ e Tsɛ ɔ ngɛ kɛ ha kaseli ɔmɛ kɛ ni kpahi nɛ a ma ba kplɛɛ "anɔkuale ɔ" nɔ pee se ɔ he munyu. E de ke: 'I ha nɛ a le o biɛ ɔ, nɛ ma ya nɔ ma pee jã, konɛ suɔmi nɛ o ngɛ kɛ ha mi ɔ nɛ hi a mi, nɛ imi hu ma hi a mi.'—Yohane 17:26.